
ROZSUDOK V MENE SLOVENSKEJ REPUBLIKY Okresný súd Lučenec sudkyňou JUDr. Mgr. Alexandrou Habalčíkovou vo veci starostlivosti o maloletého A. B., nar. XX.X.XXXX, v konaní zastúpeného kolíznym opatrovníkom Úradom práce, sociálnych vecí a rodiny Lučenec, dieťa rodičov: matky C. B., nar. X.X.XXXX, bytom D. E. XX a otca neuvedeného, o zmenu výkonu ústavnej starostlivosti, takto rozhodol: I. M e n í rozsudok Okresného súdu Lučenec č.k. 42P/125/2025-89 zo dňa 24.2.2026 vo výroku II. o realizovaní ústavnej starostlivosti tak, že n a r i a ď u j e ústavnú starostlivosť nad maloletým A. B., nar. XX.X.XXXX, ktorá bude realizovaná v Centre pre deti a rodiny Jesenské, Mieru č. 155, Jesenské. II. Žiaden z účastníkov n e m á nárok na náhradu trov konania. odôvodnenie: 1. Úrad práce sociálnych vecí a rodiny Lučenec podal dňa 11.5.2026 návrh o zmenu miesta výkonu ústavnej starostlivosti nad maloletým A. B., nar. XX.X.XXXX tak, aby sa ústavná starostlivosť vykonávala v Centre pre deti a rodiny Jesenské, Mieru č. 155, Jesenské z dôvodu udržiavania súrodeneckých väzieb. 2. Matka maloletého dieťaťa zostala v konaní nečinná. K prebiehajúcemu konaniu sa žiadnym spôsobom nevyjadrila. 3. Súd nariadil pojednávanie na deň 7. júla 2026, ktorého sa matka maloletého dieťaťa nezúčastnila, ktorá mala doručenie riadne vykázané dňa 19.6.2026, svoju neúčasť neospravedlnila a pojednávanie z dôležitého dôvodu nežiadala odročiť. S poukazom na uvedené súd prejednal vec v neprítomnosti matky maloletého dieťaťa s odkazom na § 2 ods. 1 CMP a § 180 CSP. 4. Súd vo veci vykonal dokazovanie výsluchom kolízneho opatrovníka, oboznámil listinné dôkazy – obsah tunajšieho spisu sp.zn. 42P/125/2025, rozsudok Okresného súdu Lučenec č.k. 42P/125/2025-89 zo dňa 24.2.2026, rodný list maloletého dieťaťa, súhlas s prijatím maloletého do zariadenia zo dňa 28.4.2026, správa CDR Mlynky zo dňa 19.5.2026 a zistil tento skutkový stav. 5. Okresný súd Lučenec rozsudkom č.k. 42P/125/2025-89 zo dňa 24.2.2026, právoplatným dňa 6.3.2026, nariadil ústavnú starostlivosť nad maloletými deťmi B. F., nar. XX.X.XXXX a G., nar. X.X.XXXX v Centre pre deti a rodiny Jesenské, Mieru č. 155, Jesenské a nad maloletým A., nar. XX.X.XXXX v Centre pre deti a rodiny Mlynky- Biele vody č. 263, Mlynky. Súčasne zaviazal matku maloletých detí plnením vyživovacej povinnosti voči nim. 6. Centrum pre deti a rodiny Jesenské vyjadrilo dňa 28.4.2026 súhlas s realizáciou ústavnej starostlivosti nad maloletým A., nar. XX.X.XXXX v ich zariadení.
7. Zo správy Centra pre deti a rodiny Mlynky zo dňa 19.5.2026 súd zistil, že maloletý A., nar. XX.X.XXXX bol umiestnený do zariadenia dňa 15.8.2025, t.j. dňom prijatia bol umiestnený do profesionálnej náhradnej rodiny. Adaptácia maloletého prebiehala bez výraznejších komplikácií. Matka sa o maloletého zaujímala pravidelne telefonicky, naposledy 8.12.2025. 8. Podľa § 54 ods. 5 Zákona o rodine, súd v rozhodnutí, ktorým nariaďuje ústavnú starostlivosť, musí presne označiť zariadenie, do ktorého má byť dieťa umiestnené. Pri rozhodovaní o ústavnej starostlivosti a označení zariadenia súd vždy prihliadne na citové väzby maloletého dieťaťa k rodičom, súrodencom a iným blízkym osobám a zohľadní možnosti zariadenia na utvorenie podmienok na zachovanie rodinných a citových vzťahov dieťaťa, jeho rodičov a súrodencov. 9. Podľa § 55 ods. 1 Zákona o rodine, súd sústavne sleduje spôsob výkonu ústavnej starostlivosti a najmenej dvakrát do roka hodnotí jej účinnosť, najmä v súčinnosti s orgánom sociálnoprávnej ochrany detí, obcou a s príslušným zariadením, v ktorom je maloleté dieťa umiestnené. 10. Po zhodnotení zisteného vyššie uvedeného skutkového stavu dospel súd k záveru, že v danom prípade sú splnené podmienky pre zmenu realizácie výkonu ústavnej starostlivosti nad maloletým A., nar. XX.X.XXXX a v najlepšom záujme je jeho premiestnenie do Centra pre deti a rodiny Jesenské, v ktorom sú umiestnení aj jeho mladší súrodenci, G., nar. X.X.XXXX a F., nar. XX.X.XXXX, pretože je potrebné zachovať a udržiavať súrodenecké väzby medzi nimi. Súd preto rozhodol tak, že ústavná starostlivosť nad maloletým A., nar. XX.X.XXXX sa bude vykonávať v Centre pre deti a rodiny Jesenské, Mieru č. 155, Jesenské. 11. O náhrade trov konania súd rozhodol v zmysle § 52 CMP tak, že ani jednému z účastníkov nepriznal nárok na náhradu trov konania. Poučenie: Proti tomuto rozhodnutiu je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v dvoch vyhotoveniach. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného predpisu, Zákona č. 233/1995 Z.z. o exekútoroch a exekučnej činnosti.

